स्वच्छ वातावरण होना जरूरी
जागरण संवाददाता, बाहरी दिल्ली : बुराड़ी के आम आदमी पार्टी विधायक संजीव झा ने रविवार को संत नगर मुख्य बाजार में सफाई कार्य में हिस्सा लिया। पार्टी द्वारा आयोजित सफाई अभियान का नेतृत्व करते हुए विधायक ने क्षेत्र में सफाई कार्य किया। इस सफाई अभियान का उद्देश्य स्वच्छ समाज के निर्माण का संदेश देना था।
इस दौरान क्षेत्र के विधायक को साफ-सफाई करते देखकर स्थानीय लोगों को हैरानी के साथ-साथ खुशी भी हो रही थी। कई लोगों ने विधायक के इस कार्य की प्रशंसा भी की। इस मौके पर विधायक संजीव झा ने सभी निवासियों को सफाई व्यवस्था में सहयोग करने की अपील की और उन्हें बताया कि किसी भी बेहतर कार्य को करने के लिए स्वच्छ समाज और स्वच्छ वातावरण होना जरूरी है। दूसरी तरफ इस मौके पर मौजूद सभी कार्यकर्ताओं ने यह निर्णय लिया कि प्रत्येक रविवार को किसी भी एक कालोनी की सफाई करेंगे। उन्होंने वाल्मीकि समाज द्वारा सफाई के इस कार्य का आभार जताया और कहा कि उनकी सभी जरूरतों का ध्यान रखते हुए उनके साथ कदम से कदम मिला कर चलेंगे।
hin_Deva hin_Deva hin_Deva